Is-seba’ omiċidji ta’ persuni diġà magħrufa mal-pulizija li seħħew bejn Marzu 2012 u l-ġimgħa li għaddiet għandhom ħafna affarijiet komuni bejniethom. Mhux biss l-identità tal-vittmi u l-laqmijiet tagħhom iżda wkoll il-kwalitá tal-armi li ntużaw kif ukoll id-dinamika ta’ kif seħħew. Joe Mallia, espert forensiku, qal ma’ tvm.com.mt li mhux daqstant faċli li dawn il-każijiet jiġu solvuti malajr minħabba diversi elementi. Qal li ħafna minn dawn id-delitti ġraw barra fit-triq u wieħed mill-elementi li jfixkel ħafna mill-evidenza forensika huwa t-temp. Element ieħor li qal li jista’ jxekkel din l-evidenza huma n-nies li jinġabru fuqix-xena tad-delitt. Qal li mhux daqstant facli li dawn il-kazijiet jigu solvuti malajr minhabba divers elementi “Dan jista’ jkun ta’ tfixkil għall-evidenza forensika għax il-pulizija tkun qed tfittex biċċiet tas-sigaretti li jkunu fl-art u li minnhom jistgħu jieħdu DNA. Jista’ jkun hemm tiċpis tad-dmija jew marki taż-żraben mal-art li jistgħu jiġu ddisturbati,” żied jgħid Mallia. L-espert forensiku qal li barra minnhekk ħafna mid-delitti ġraw b’armi awtomatiċi, li jtajru l-iskartoċċ ‘il barra. L-iskrataċ jistgħu jintrifsu min-nies jew inkella jkun hemm xi ‘bullet heads’ li jistgħu jintrifsu min-nies. Dawn iġorru ċertu marki distintivi li jistgħu jiġu ddisturbati għal meta tiġi tqabbel xogħol forensiku. Din is-sensiela ta’ omiċidji li qed jirreferi għalihom l-espert forensiku bdew fil-15 ta’ Marzu tal-2012 meta f’garaxx taħt l-livell tat-triq f’Wied il-Għajn inqatlu Kevin Gatt minn Ħal Għaxaq u ta’ Stephen Zammit mill-Fgura. F’dan il-qtil ġew sparati disa’ tiri. B’dan id-delitt ġie akkużat Giuseppe Cutajar minn Bormla, magħruf bħala “il-Lion”. Disa’ xhur wara l-Pulizija sabet ħajt quddiemha hekk kif fit-12 ta’ Diċembru 2012, fil-Mosta, il-Lion inqatel b’erba’ tiri. Hawnhekk l-investigaturi stabilixxew li b’kollox kienu sparati madwar 13-il tir b’rifle tat-tip ‘Kalashnikov’. Id-delitt tal-Lion possibbilment difen ħafna intriċċi li setgħu jitfgħu dawl fuq l-attività kriminali kieku laħqu saru l-proċeduri fil-qorti kontra  l-Lion dwar l-allegat sehem tiegħu fil-qtil ta’ Gatt u Zammit f’Wied il-Għajn. Dakinhar stess tat-12 ta Diċembru, instab maqtul b’tir wieħed f’rasu Yosef Grech minn Ħal Balzan, magħruf bħala l-“Yoyo”. Huwa nqatel fi Triq il-Kosta fl-inħawi ta’ Qalet Marku. Waħda mit-teżi tal-Pulizija kienet li xi ħadd ikkummissjona lil Lion biex jelimina lil Yoyo u wara l-istess persuna li kkummissjona l-ewwel qtil, ħelset minn Cutajar. Fost dawk interrogati bil-qtil tal-Lion u tal-YoYo kien hemm Paul Degabriele  mill-Fgura, magħruf bħala “is-Suldat”. Huwa anke nżamm arrestat għal 48 siegħa. Iżda ħames xhur biss wara, jiġiferi fil-31 ta’ Mejju tal-2013, inqatel “is-Suldat” b’ħames tiri fi Triq f’Belt il-Maħżen fil-Marsa. L-omiċidju ta’ Degabriele seħħ  tmien xhur wara l-attentat fuq ħajtu permezz ta’ bomba li tpoġġiet taħt il-vann tiegħu li kien ipparkkjat quddiem id-dar tiegħu fil-Fgura. Il-pakkett kien fih ftit inqas minn kilo ta’ splussiv. Fost dawk li ġew interrogati dwar l-attentat fuq il-ħajja ta’ Degabriele kien hemm Pietru Cassar magħruf bħala “il-Ħaqqa” miż-Żejtun. Il-Ħaqqa kien meqjus mill-Pulizija bħala bniedem fin u makakk u qatt ma kien faċli għall-Pulizija li jkollhom każ sod fil-Qorti kontrih. Jingħad li l-Lion qabbad lil Ħaqqa biex jagħmel il-bomba, bil-Lion jinqatel xahrejn wara. Fl-20 ta Ottubru 2012, mill-garaxx tal-Ħaqqa fi Triq Santa Marija fiż-Żejtun, il-pulizija kienet sabitlu żewġ revolvers, pistola u munizzjoni bla liċenzja u anke splussiv perikoluż. Sena u erba’ xhur wara, fit-12 ta Frar 2014, il-Ħaqqa nqatel bi tliet tiri kważi fl-istess garaxx. Tmint ijiem biss qabel, fl-4 ta’ Frar, inqatel Joe Galea magħruf “il-Ġilda”. Huwa nqatel fi Triq ix-Xemxija fil-Marsa meta ġew sparati madwar 20 tir, x’aktarx minn assault rifle tal-marka AK u li minnhom laqtuh tal-inqas ħamsa fuq wara ta’ ġismu. Sorsi li tkellmu ma’ tvm.com.mt mhumiex tal-fehma li f’dawn l-omiċidji hemm id barranija. Madankollu fl-investigazzjonijiet tagħha l-Pulizija mhi teskludi xejn. Rapport: Brandon Pisani Ritratt: Xena fuq il-post tad-delitt li seħħ fil-15 ta’ Marzu, 2102 f’Wied il-Għajn